# Πλαίσιο σχετικά με τις συναλλαγματικές ισοτιμίες αναφοράς του ευρώ

Οι συναλλαγματικές ισοτιμίες αναφοράς του ευρώ (γνωστές επίσης ως ισοτιμίες αναφοράς της ΕΚΤ), η Ευρωπαϊκή Κεντρική Τράπεζα (ΕΚΤ) με την ιδιότητα του διαχειριστή και οι λοιποί συμμετέχοντες ως φορείς υπολογισμού των ισοτιμιών δεν υπόκεινται στις αρχές για τους χρηματοπιστωτικούς δείκτες αναφοράς τις οποίες εξέδωσε τον Ιούλιο του 2013 ο Διεθνής Οργανισμός Επιτροπών Εποπτείας Κινητών Αξιών (International Organization of Securities Commissions - IOSCO).

Ως εκ τούτου, οι συμμετέχοντες εκπόνησαν το μη δεσμευτικό πλαίσιο σχετικά με τις συναλλαγματικές ισοτιμίες αναφοράς του ευρώ που περιγράφεται παρακάτω έχοντας την πεποίθηση ότι η διαφάνεια ως προς τη διαχείριση και τη μεθοδολογία καθορισμού των ισοτιμιών υπηρετεί το δημόσιο συμφέρον και ενισχύει την αξιοπιστία των σχετικών ισοτιμιών αναφοράς.

Σε ό,τι αφορά τις συναλλαγματικές ισοτιμίες αναφοράς του ευρώ, ως «ισοτιμία αναφοράς» νοείται η συναλλαγματική ισοτιμία που δεν προορίζεται να χρησιμοποιηθεί για συναλλαγές στην αγορά, με άμεσο ή έμμεσο τρόπο (ως υποκείμενος δείκτης αναφοράς). Οι συναλλαγματικές ισοτιμίες έχουν αποκλειστικά πληροφοριακό χαρακτήρα.

## Διαχείριση των συναλλαγματικών ισοτιμιών αναφοράς του ευρώ

Η Επιτροπή Πράξεων Αγοράς του Ευρωπαϊκού Συστήματος Κεντρικών Τραπεζών (ΕΣΚΤ) είναι αρμόδια για τη θέσπιση κατευθυντήριων γραμμών σχετικά με τις συναλλαγματικές ισοτιμίες αναφοράς του ευρώ και σκοπός της είναι να διασφαλίζει μια άρτια μεθοδολογία και έναν κατάλληλο βαθμό διαφάνειας, καθώς και να εξαλείφει τυχόν συγκρούσεις συμφερόντων. Πιο συγκεκριμένα, η επιτροπή έχει τις ακόλουθες αρμοδιότητες:

* επανεξετάζει ανά τακτά χρονικά διαστήματα τον ορισμό, το πεδίο εφαρμογής, τον σκοπό, το ευρύτερο πλαίσιο καθώς και την επιδιωκόμενη, αναμενόμενη ή γνωστή χρήση των συναλλαγματικών ισοτιμιών αναφοράς του ευρώ,
* επανεξετάζει ανά τακτά χρονικά διαστήματα τη μεθοδολογία που χρησιμοποιεί η ΕΚΤ για τον καθορισμό των συναλλαγματικών ισοτιμιών αναφοράς του ευρώ (η «Μεθοδολογία»),
* αποφασίζει κατά πόσον οι προτεινόμενες αλλαγές στη Μεθοδολογία είναι ουσιώδεις· μεταξύ άλλων, αξιολογεί κατά πόσον η Μεθοδολογία εξακολουθεί να παρέχει κατάλληλους δείκτες όσον αφορά την υποκείμενη αγορά, καθώς και επιβλέπει τυχόν αλλαγές,
* επιβλέπει τη συμμόρφωση της ΕΚΤ προς τη Μεθοδολογία και επανεξετάζει τυχόν εξαιρέσεις και τους λόγους στους οποίους βασίζονται οι εξαιρέσεις αυτές,
* επιβλέπει τη δημοσίευση των συναλλαγματικών ισοτιμιών αναφοράς του ευρώ και επανεξετάζει τυχόν εξαιρέσεις και τους λόγους στους οποίους βασίζονται οι εξαιρέσεις αυτές,
* επανεξετάζει και εγκρίνει τις διαδικασίες που ισχύουν για τη διακοπή ή την προσθήκη συναλλαγματικών ισοτιμιών αναφοράς του ευρώ καθώς και οποιαδήποτε επικοινωνία με τα ενδιαφερόμενα μέρη για αυτήν τη διακοπή ή προσθήκη.

## Μεθοδολογία καθορισμού των συναλλαγματικών ισοτιμιών αναφοράς του ευρώ

Οι συναλλαγματικές ισοτιμίες αναφοράς του ευρώ καθορίζονται από την ΕΚΤ καθημερινά στις 14.15 ώρα κεντρικής Ευρώπης μέσω τηλεσύσκεψης μεταξύ του διαχειριστή και των φορέων υπολογισμού και δημοσιεύονται από την ΕΚΤ στον δικτυακό τόπο της και σε επιλεγμένα ηλεκτρονικά μέσα πληροφόρησης γύρω στις 16.00 ώρα κεντρικής Ευρώπης.

Κατά κανόνα για κάθε ζεύγος νομισμάτων που εκπροσωπείται στις συναλλαγματικές ισοτιμίες αναφοράς του ευρώ υπάρχει μια ενεργή αγορά. H ρευστότητα μπορεί ωστόσο να ποικίλλει σημαντικά μεταξύ αφενός των κύριων νομισμάτων με υψηλή ρευστότητα και αφετέρου των εξωτικών νομισμάτων με μάλλον χαμηλή ρευστότητα, καθώς και μεταξύ διαφόρων χρονικών σημείων της ημέρας. Η ρευστότητα της αγοράς μετρείται με βάση το ύψος των άμεσων (spot) συναλλαγών στην εν λόγω αγορά, το οποίο εκτιμάται από την Τράπεζα Διεθνών Διακανονισμών (Bank for International Settlements - BIS) στην έρευνα που διεξάγει κάθε τριετία και άλλες στατιστικές εκθέσεις παρόμοιας κάλυψης.

### Πηγές δεδομένων

Η ΕΚΤ επανεξετάζει ανά τακτά χρονικά διαστήματα την καταλληλότητα των ειδικών δεδομένων που χρησιμοποιούνται για τον καθορισμό και την επικύρωση των συναλλαγματικών ισοτιμιών αναφοράς του ευρώ. Σκοπός της επανεξέτασης αυτής, μεταξύ άλλων, είναι (i) να συνδράμει ούτως ώστε οι συναλλαγματικές ισοτιμίες αναφοράς του ευρώ να βασίζονται σε αξιόπιστα, καταγραφόμενα στοιχεία της αγοράς τα οποία αντανακλούν την οικονομική πραγματικότητα της δεδομένης αγοράς και (ii) να διασφαλίζει ότι οι ίδιες οι συναλλαγματικές ισοτιμίες αναφοράς του ευρώ αποτελούν μια αξιόπιστη απεικόνιση της αγοράς συναλλάγματος.

Τα δεδομένα που απαιτούνται για τον καθορισμό των συναλλαγματικών ισοτιμιών αναφοράς του ευρώ δεν λαμβάνονται κατόπιν υποβολής σχετικού αιτήματος, ούτε προκύπτουν από ομάδα ειδικών ή μέσω έρευνας. Η ΕΚΤ χρησιμοποιεί δεδομένα που αφορούν συναλλαγές μεταξύ αγοραστών και πωλητών στη συγκεκριμένη αγορά στην οποία τα δεδομένα αυτά είναι διαθέσιμα και αντανακλούν επαρκή ρευστότητα. Σε μια αγορά με χαμηλότερη ρευστότητα, οι συναλλαγματικές ισοτιμίες αναφοράς του ευρώ μπορεί να βασίζονται κυρίως ή αποκλειστικά σε τιμές αγοράς και πώλησης ή σε προηγούμενες συναλλαγές. Η ρευστότητα εκτιμάται από εμπειρογνώμονες με βάση την κρίση τους.

### Επαλήθευση δεδομένων

Όλα τα δεδομένα που συγκεντρώνονται υποβάλλονται σε σειρά ελέγχων ανοχής με σκοπό τον καθορισμό των συναλλαγματικών ισοτιμιών αναφοράς του ευρώ που αντανακλούν την υποκείμενη αγορά σε δεδομένη χρονική στιγμή. Η ΕΚΤ διενεργεί ελέγχους ανοχής κατά τη στιγμή της λήψης των δεδομένων, επικουρούμενη από τους φορείς υπολογισμού. Αυτό μπορεί να έχει ως αποτέλεσμα τον αποκλεισμό ορισμένων δεδομένων από τον καθορισμό των συναλλαγματικών ισοτιμιών αναφοράς του ευρώ. Οι συστηματικοί έλεγχοι ανοχής ανά νόμισμα επανεξετάζονται ετησίως από την Επιτροπή Πράξεων Αγοράς. Με βάση την επανεξέταση αυτή, η Επιτροπή μπορεί να αποφασίσει την εφαρμογή ορισμένων αλλαγών στη διαδικασία προκειμένου να αντανακλώνται οι συνθήκες της υποκείμενης αγοράς.

Συμφωνία μεταξύ των διαφορετικών πηγών δεδομένων: οι συμμετέχοντες οφείλουν να ελέγχουν ότι τα στοιχεία που προέρχονται από διαφορετικές πηγές δεδομένων συμφωνούν μεταξύ τους.

Καταλληλότητα των συνθηκών που ισχύουν στην αγορά: οι συμμετέχοντες οφείλουν να ελέγχουν ότι η συναλλαγματική ισοτιμία που παρέχεται εμπίπτει στο εύρος της τιμής αγοράς/πώλησης που ισχύει κατά τον χρόνο της τηλεσύσκεψης. Οφείλουν επίσης να ελέγχουν ότι τα δεδομένα έχουν αρκετά υψηλή συχνότητα ώστε να είναι δυνατή η εκτίμηση της συναλλαγματικής ισοτιμίας που ισχύει στην αγορά. Εάν έχουν παρέλθει περισσότερα από 30 δευτερόλεπτα από την πιο πρόσφατη διαθέσιμη τιμή για δεδομένο ζεύγος νομισμάτων, η τιμή αυτή δεν θα πρέπει να θεωρείται ότι χρησιμοποιείται σε εν εξελίξει διαπραγματεύσεις εκτός αν η συναλλαγματική ισοτιμία παρουσιάζει περιορισμένη μεταβλητότητα.

Συμφωνία μεταξύ των συναλλαγματικών ισοτιμιών που υπολογίζονται απευθείας (direct) και των ισοτιμιών που προκύπτουν μέσω των ισοτιμιών του δολαρίου ΗΠΑ (USD-cross): για νομίσματα που γενικώς παρουσιάζουν μεγαλύτερη δραστηριότητα διαπραγμάτευσης έναντι του δολαρίου ΗΠΑ, θα πρέπει να συγκρίνεται η απευθείας συναλλαγματική ισοτιμία τους έναντι του ευρώ με την ισοτιμία τους μέσω του δολαρίου ΗΠΑ. Εάν η διαφορά είναι σημαντική, θα πρέπει να χρησιμοποιείται η ισοτιμία τους μέσω του δολαρίου ΗΠΑ. Αυτό θα πρέπει να αποτελεί το βασικό σενάριο στην περίπτωση νομισμάτων των οποίων η διαπραγμάτευση πραγματοποιείται σε ώρες λειτουργίας της αγοράς εκτός του χρόνου της τηλεσύσκεψης.

Σε κάθε στάδιο της διαδικασίας θα πρέπει να ισχύει η αρχή του διπλού ελέγχου. Αυτό επιτυγχάνεται με τη συμμετοχή πολλών κεντρικών τραπεζών στη διαδικασία καθορισμού των συναλλαγματικών ισοτιμιών αναφοράς του ευρώ. Σε περίπτωση ασυνέπειας, οι εμπειρογνώμονες που την εντοπίζουν θα πρέπει να παρέχουν μια σύντομη επεξήγηση και να προτείνουν εναλλακτική ισοτιμία.

### Κρίση εμπειρογνωμόνων

Η ΕΚΤ ασκεί τη διακριτική της ευχέρεια σε ό,τι αφορά τη χρήση δεδομένων για τον καθορισμό των συναλλαγματικών ισοτιμιών αναφοράς του ευρώ. Ο καθορισμός των ισοτιμιών περιλαμβάνει μια διαδικασία επικύρωσης σύμφωνα με την οποία, μεταξύ άλλων, οι εμπειρογνώμονες της ΕΚΤ και οι φορείς υπολογισμού εξετάζουν τα δεδομένα και τις προτεινόμενες συναλλαγματικές ισοτιμίες αναφοράς του ευρώ διενεργώντας ορισμένους προκαθορισμένους ελέγχους ανοχής. Κατά τη διενέργεια αυτών των ελέγχων, μπορεί να ασκηθεί διακριτική ευχέρεια σε ό,τι αφορά τη συμπερίληψη ή την απόρριψη ορισμένων δεδομένων στο πλαίσιο του καθορισμού των ισοτιμιών. Βάσει της εμπειρίας που διαθέτει η ΕΚΤ στην ερμηνεία δεδομένων της αγοράς, οι εμπειρογνώμονες της ΕΚΤ βασίζονται, εφόσον χρειαστεί, στην κρίση τους προκειμένου να διασφαλίσουν την ποιότητα και την ακεραιότητα των συναλλαγματικών ισοτιμιών αναφοράς του ευρώ. Πιο συγκεκριμένα, οι εμπειρογνώμονες της ΕΚΤ μπορούν να στηρίζονται πιο τακτικά στην προσωπική τους κρίση στην περίπτωση ενεργής, αν και με χαμηλή ρευστότητα, αγοράς στην οποία τα δεδομένα των συναλλαγών μπορεί να μην είναι συνεχώς διαθέσιμα. Η ΕΚΤ διαθέτει εσωτερικές κατευθυντήριες γραμμές και διαδικασίες ελέγχου ποιότητας που διέπουν την προσφυγή στην προσωπική κρίση των εμπειρογνωμόνων και εξασφαλίζουν τη συνέπεια και την επίβλεψη της όλης διαδικασίας. Οι εμπειρογνώμονες λαμβάνουν σχετική εκπαίδευση για τον τρόπο συμμόρφωσης προς αυτές τις κατευθυντήριες γραμμές και διαδικασίες.

### Κάλυψη

Η ΕΚΤ δημοσιεύει τις συναλλαγματικές ισοτιμίες αναφοράς του ευρώ για όλα τα επίσημα νομίσματα των κρατών μελών της Ευρωπαϊκής Ένωσης που δεν συμμετέχουν στη ζώνη του ευρώ. Πέραν αυτού, καθορίζονται και δημοσιεύονται οι συναλλαγματικές ισοτιμίες αναφοράς του ευρώ έναντι των νομισμάτων με τις πιο ρευστές ενεργές αγορές συναλλάγματος για άμεσες (spot) συναλλαγές. Η ΕΚΤ, σε διαβούλευση με την Επιτροπή Πράξεων Αγοράς, μπορεί να συμπεριλάβει οποιαδήποτε άλλο διεθνές νόμισμα.

### Καθορισμός της μεθόδου και των πηγών δεδομένων

Οι συναλλαγματικές ισοτιμίες αναφοράς του ευρώ για τα ακόλουθα 31 νομίσματα (USD, JPY, AUD, NZD, ZAR, PLN, CZK, RON, BGN, TRY, HUF, RUB, HRK, ILS, CAD, BRL, KRW, IDR, PHP, SGD, HKD, CNY, MYR, THB, INR, NOK, DKK, SEK, CHF, GBP και MXN) καθορίζονται και επαληθεύονται με βάση την εντολή διαπραγμάτευσης (δεσμευτική τιμή) και -εφόσον υπάρχουν- τιμές διαπραγμάτευσης που προέρχονται από τις σημαντικές πλατφόρμες αγοράς συναλλάγματος. Επιπλέον, μπορεί να χρησιμοποιηθούν και άλλες πηγές δεδομένων σε περίπτωση που κρίνεται αναγκαία η επιβεβαίωση και η διασφάλιση της ορθότητας ορισμένων ισοτιμιών. Ο πρωταρχικός στόχος είναι να καθορίζονται συναλλαγματικές ισοτιμίες αναφοράς του ευρώ για κάθε ένα από τα εν λόγω νομίσματα με βάση τις τιμές διαπραγμάτευσής τους απευθείας έναντι του ευρώ. Εάν αυτό δεν είναι εφικτό, οι ισοτιμίες καθορίζονται με βάση τις τιμές διαπραγμάτευσης έναντι ενός κύριου νομίσματος με υψηλή ρευστότητα ή με βάση την εντολή διαπραγμάτευσης (δεσμευτική τιμή) έναντι του ευρώ ή άλλων κύριων νομισμάτων με υψηλή ρευστότητα. Εάν η συναλλαγματική ισοτιμία έναντι κύριου νομίσματος με υψηλή ρευστότητα είναι η μόνη διαθέσιμη πηγή, τότε για τον υπολογισμό της ισοτιμίας τους που προκύπτει μέσω του ευρώ θα χρησιμοποιούνται οι συναλλαγματικές ισοτιμίες αναφοράς του εν λόγω νομίσματος έναντι του ευρώ.

Τα δεδομένα της αγοράς που συγκεντρώνονται υποβάλλονται σε συστηματικούς ελέγχους ανοχής ανά νόμισμα, οι οποίοι εντοπίζουν ακραίες τιμές δεδομένων. Οι εμπειρογνώμονες της ΕΚΤ προβαίνουν σε επαλήθευση των ακραίων τιμών προσφεύγοντας προς επιβεβαίωση και σε άλλες πηγές ή στη δική τους κρίση προκειμένου να καθορίσουν την τιμή της αγοράς.

Στην περίπτωση νομισμάτων για τα οποία οι συναλλαγματικές ισοτιμίες αναφοράς του ευρώ καθορίζονται με βάση τις τιμές διαπραγμάτευσης, οι ισοτιμίες ορίζονται ίσες προς τη μέση τιμή (αριθμητικός μέσος όρος) των παρατηρούμενων τιμών αγοράς και πώλησης.

### Δημοσίευση των συναλλαγματικών ισοτιμιών αναφοράς του ευρώ κατά τις εθνικές αργίες

Κατά κανόνα, οι συναλλαγματικές ισοτιμίες αναφοράς του ευρώ θα καθορίζονται και θα δημοσιεύονται όλες τις ημέρες κατά τις οποίες λειτουργεί το σύστημα TARGET2.

## Αλλαγή της μεθοδολογίας καθορισμού των συναλλαγματικών ισοτιμιών αναφοράς του ευρώ

Η μεθοδολογία επανεξετάζεται ανά τακτά χρονικά διαστήματα από την Επιτροπή Πράξεων Αγοράς. Για την εφαρμογή τυχόν αλλαγών ακολουθείται η παρακάτω διαδικασία:

1. Κάθε μέλος της Επιτροπής Πράξεων Αγοράς μπορεί να προτείνει αλλαγές στη μεθοδολογία.
2. Οι εμπειρογνώμονες της ΕΚΤ, προτού υποβάλουν οποιαδήποτε αλλαγή στην Επιτροπή Πράξεων Αγοράς, παρακολουθούν συνεχώς τις αγορές συναλλάγματος, συγκεντρώνουν τις απόψεις των ενδιαφερόμενων μερών για τις συναλλαγματικές ισοτιμίες αναφοράς του ευρώ, αξιολογούν κατά πόσο είναι αναγκαίες οι αλλαγές στη μεθοδολογία και ζητούν περαιτέρω στοιχεία, κατά περίπτωση.
3. Η Επιτροπή Πράξεων Αγοράς επανεξετάζει όλες τις προτεινόμενες αλλαγές στη μεθοδολογία και αποφασίζει για αυτές λαμβάνοντας υπόψη την αξιολόγηση που διενεργούν οι εμπειρογνώμονες της ΕΚΤ.
4. Από τη στιγμή που η Επιτροπή Πράξεων Αγοράς εκτιμά ότι πρέπει να γίνει ουσιώδης αλλαγή, υποβάλλει την αλλαγή αυτή στην Εκτελεστική Επιτροπή της ΕΚΤ.
5. Η ΕΚΤ ενημερώνει το κοινό για οποιαδήποτε σχεδιαζόμενη ουσιώδη αλλαγή της μεθοδολογίας, κοινοποιώντας επίσης το σκεπτικό στο οποίο στηρίζεται η εν λόγω αλλαγή καθώς και σχετική τεκμηρίωση, εφόσον κρίνεται απαραίτητο. Η ΕΚΤ δημοσιεύει επίσης στον δικτυακό της τόπο την αναθεωρημένη έκδοση του εγγράφου της μεθοδολογίας.

## Διακοπή συναλλαγματικών ισοτιμιών αναφοράς του ευρώ

Ενδέχεται να κριθεί αναγκαία η διακοπή του καθορισμού και της δημοσίευσης συγκεκριμένης συναλλαγματικής ισοτιμίας αναφοράς του ευρώ. Αυτό μπορεί να οφείλεται σε εξωτερικούς παράγοντες τους οποίους η ΕΚΤ δεν μπορεί να ελέγξει, όπως τυχόν μεταβολή στη δομή της αγοράς ή τυχόν υποβάθμιση της ποιότητας των διαθέσιμων δεδομένων. Εφόσον είναι εφικτό, λαμβανομένων υπόψη των χρονικών περιορισμών, η ενδεχόμενη διακοπή συζητείται από την Επιτροπή Πράξεων Αγοράς και εγκρίνεται από την ΕΚΤ. Η ΕΚΤ διερευνά κατά πόσον υπάρχει αξιόπιστη εναλλακτική λύση που θα εξακολουθεί να αντανακλά τις συνθήκες που ισχύουν στην υποκείμενη αγορά. Σε περίπτωση εντοπισμού αξιόπιστης εναλλακτικής λύσης, η ΕΚΤ αξιολογεί τη βιωσιμότητά της. Εάν η διακοπή συναλλαγματικής ισοτιμίας αναφοράς του ευρώ είναι αναπόφευκτη, η ΕΚΤ ενημερώνει το κοινό αναλόγως.

Η διαδικασία που ισχύει στην περίπτωση διακοπής συναλλαγματικής ισοτιμίας αναφοράς του ευρώ έχει ως εξής:

1. Επανεξετάζονται οι περιστάσεις και εκτιμάται κατά πόσον υπάρχει βιώσιμη εναλλακτική λύση αντί της διακοπής συγκεκριμένης συναλλαγματικής ισοτιμίας αναφοράς του ευρώ.
2. Εφόσον είναι εφικτό, πραγματοποιείται διαβούλευση με τα κύρια ενδιαφερόμενα μέρη και εξετάζονται παρατηρήσεις που ενδεχομένως ευνοούν μια βιώσιμη λύση.
3. Εφόσον είναι εφικτό, ενημερώνεται το κοινό για τη διακοπή της συγκεκριμένης συναλλαγματικής ισοτιμίας αναφοράς του ευρώ.
4. Παύει να δημοσιεύεται η συγκεκριμένη συναλλαγματική ισοτιμία αναφοράς του ευρώ.

Υπό αυτές τις περιστάσεις, η ΕΚΤ εξακολουθεί να αξιολογεί ανά τακτά χρονικά διαστήματα την αγορά και τη διαθεσιμότητα δεδομένων προκειμένου να αποφασίσει κατά τη διακριτική της ευχέρεια την επαναφορά ή μη της εν λόγω ισοτιμίας.

Η ΕΚΤ μπορεί να χρειαστεί να διακόψει επειγόντως συγκεκριμένη συναλλαγματική ισοτιμία αναφοράς του ευρώ, προκειμένου να προστατευθεί η ακεραιότητα και η ακρίβεια των ισοτιμιών. Υπό αυτές τις περιστάσεις, η απόφαση σχετικά με τη διακοπή λαμβάνεται από την ΕΚΤ και επανεξετάζεται από την Επιτροπής Πράξεων Αγοράς μετά τη θέση σε εφαρμογή.

Η ΕΚΤ κρίνει σκόπιμο σε όλες τις συμβάσεις στις οποίες αναφέρεται συναλλαγματική ισοτιμία αναφοράς του ευρώ να περιλαμβάνονται αυστηρές διατάξεις έκτακτης ανάγκης για την περίπτωση ουσιώδους αλλαγής ή διακοπής της εν λόγω ισοτιμίας.

## Διαδικασία υποβολής παρατηρήσεων από το κοινό

Σκοπός της ΕΚΤ είναι να εξασφαλίζει ότι οι συναλλαγματικές ισοτιμίες που δημοσιεύονται αντικατοπτρίζουν τις συνθήκες που επικρατούν στην αγορά στις 14.15 ώρα κεντρικής Ευρώπης.

Ως υποβολή παρατηρήσεων από το κοινό νοείται τυχόν έκφραση δυσαρέσκειας από οντότητα η οποία αφορά τη δημοσίευση ή τη μη δημοσίευση των συναλλαγματικών ισοτιμιών αναφοράς του ευρώ, ή τυχόν αίτημα για επαλήθευση και επιβεβαίωση της ακρίβειας μιας ισοτιμίας που έχει δημοσιευθεί. Η ΕΚΤ αντιμετωπίζει τις παρατηρήσεις αυτές με τη δέουσα σοβαρότητα και δεσμεύεται να απαντά καταλλήλως και με συνέπεια. Οποιαδήποτε απόφαση για τη διερεύνηση παρατηρήσεων του κοινού, ή το αποτέλεσμα τέτοιας διερεύνησης, δεν συνεπάγεται κατά κανένα τρόπο ότι η ΕΚΤ λαμβάνει συγκεκριμένη θέση για την ακρίβεια των ισοτιμιών που δημοσιεύονται.

Αιτήματα για τη συμπερίληψη νέας συναλλαγματικής ισοτιμίας στον κατάλογο των συναλλαγματικών ισοτιμιών αναφοράς του ευρώ ή για την επαναφορά ισοτιμίας που έχει διακοπεί δεν εκλαμβάνονται ως παρατηρήσεις του κοινού και ως εκ τούτου απορρίπτονται χωρίς περαιτέρω διερεύνηση.

Η Επιτροπή Πράξεων Αγοράς δύναται να αξιολογεί τις παρατηρήσεις του κοινού που περιγράφονται παραπάνω. Το δικαίωμα αυτό μπορεί να ανατεθεί στον πρόεδρο της Επιτροπής Πράξεων Αγοράς, ο οποίος με τη σειρά του μπορεί να το αναθέσει σε εμπειρογνώμονες της ΕΚΤ κατά τη διακριτική του ευχέρεια.

Εφόσον κρίνεται απαραίτητο, η ΕΚΤ επιδιώκει τη συνεργασία με τις οικείες ΕθνΚΤ για την επίλυση των ζητημάτων που μπορεί να προκύψουν. Οι παρατηρήσεις του κοινού που υποβάλλονται σε άλλους συμμετέχοντες προωθούνται αμέσως στην ΕΚΤ.

Η ΕΚΤ καταχωρεί τις παρατηρήσεις του κοινού, συμπεριλαμβανομένων των παρατηρήσεων για τις οποίες έχει ενημερωθεί από άλλους συμμετέχοντες, και τηρεί αρχείο για πέντε έτη τουλάχιστον.

## Αναδημοσίευση των συναλλαγματικών ισοτιμιών αναφοράς του ευρώ

Σε ορισμένες περιπτώσεις, μπορεί να κριθεί αναγκαίο η ΕΚΤ να προβεί σε τροποποίηση και/ή αναδημοσίευση συγκεκριμένης συναλλαγματικής ισοτιμίας αναφοράς του ευρώ μετά την αρχική δημοσίευσή της.

Οι βασικές περιστάσεις που είναι πιθανόν να οδηγήσουν την ΕΚΤ να επανεξετάσει κατά πόσον είναι αναγκαία η τροποποίηση ή αναδημοσίευση μιας ισοτιμίας είναι αποτέλεσμα i) εσωτερικής διαδικασίας της ΕΚΤ ή ii) της διαδικασίας που ισχύει για την υποβολή παρατηρήσεων από το κοινό.

Η διαδικασία που ισχύει για ενδεχόμενη αναδημοσίευση συναλλαγματικής ισοτιμίας αναφοράς του ευρώ έχει ως εξής:

* Οι εμπειρογνώμονες της ΕΚΤ επανεξετάζουν και διερευνούν κατά πόσο μια τροποποίηση ή αναδημοσίευση που έχει προταθεί κατά τη διαδικασία υποβολής παρατηρήσεων από το κοινό ή άλλως είναι όντως σκόπιμη.
* Ο Γενικός Διευθυντής Δραστηριοτήτων Αγορών της ΕΚΤ αποφασίζει κατά την αποκλειστική διακριτική ευχέρειά του εάν μια τροποποίηση ή αναδημοσίευση κρίνεται σκόπιμη υπό τις συγκεκριμένες περιστάσεις. Εφόσον κρίνεται σκόπιμη, η Επιτροπή Πράξεων Αγοράς επανεξετάζει την τροποποίηση ή αναδημοσίευση μετά τη θέση σε εφαρμογή.
* Η ΕΚΤ μπορεί να χρειαστεί να προβεί σε επείγουσα τροποποίηση ή αναδημοσίευση συγκεκριμένης συναλλαγματικής ισοτιμίας αναφοράς του ευρώ. Η σχετική απόφαση λαμβάνεται από την ΕΚΤ. Τέτοιες αποφάσεις επανεξετάζονται από την Επιτροπή Πράξεων Αγοράς μετά τη θέση σε εφαρμογή.
* Εφόσον είναι εφικτό, η ΕΚΤ ενημερώνει το κοινό ότι διερευνάται ενδεχόμενο σφάλμα σε συναλλαγματική ισοτιμία αναφοράς του ευρώ. Αυτό μπορεί να μην είναι πάντοτε δυνατό σε περίπτωση που η διαπίστωση ότι έχει σημειωθεί σφάλμα γίνεται γρήγορα.
* Εφόσον κρίνεται σκόπιμο, η εν λόγω ισοτιμία αναδημοσιεύεται και το κοινό ενημερώνεται σχετικά και λαμβάνει μια σύντομη εξήγηση.

Σε καμία περίπτωση η ΕΚΤ δεν προβαίνει σε τροποποίηση ή αναδημοσίευση συναλλαγματικής ισοτιμίας αναφοράς του ευρώ μετά τη δημοσίευση της ισοτιμίας για το ίδιο νόμισμα την επόμενη εργάσιμη ημέρα. Ως εργάσιμη ημέρα νοείται η ημέρα κατά την οποία λειτουργεί το σύστημα TARGET2.

Τα αρχεία σχετικά με τυχόν τροποποίηση ή αναδημοσίευση συναλλαγματικής ισοτιμίας αναφοράς του ευρώ τηρούνται για πέντε έτη τουλάχιστον.